[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.12.2007

COM(2007) 830 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 9–11/2007

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

για τις δαπάνες του ΕΓΤΕ Σύστημα έγκαιρης προειδοποίησης αριθ. 9–11/2007

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 4

2. Εσοδα ειδικού προορισμού 4

3. Ταμείο αναδιάρθρωσης στον τομέα της ζάχαρης 5

4. Σχόλια για την εκτελεση του προϋπολογισμου 2007 5

5. Συμπεράσματα 8

1. Εισαγωγή

Στο παράρτημα εμφαίνεται το πραγματικό επίπεδο εκτέλεσης του προϋπολογισμού συγκριτικά με την πορεία των δαπανών όπως προβλέπονται από το δείκτη που καταρτίστηκε με βάση τις διατάξεις του άρθρου 20 του κανονισμού (EΚ) αριθ. 1290/2005 του Συμβουλίου[1] για το διάστημα από τις 16 Οκτωβρίου 2006 έως τις 30 Σεπτεμβρίου 2007.

2. Εσοδα ειδικού προορισμού

Με βάση τις διατάξεις του άρθρου 34 του κανονισμού (ΕΚ) αριθ. 1290/2005 με αντικείμενο τη χρηματοδότηση της νέας ΚΓΠ, τα έσοδα που προέρχονται από δημοσιονομικές διορθώσεις στο πλαίσιο αποφάσεων εκκαθάρισης συμμόρφωσης, από παρατυπίες και από την εισφορά επί του γάλακτος θεωρούνται ως έσοδα ειδικού προορισμού που διατίθενται για τη χρηματοδότηση των δαπανών του ΕΓΤΕ. Τη χρονική στιγμή της κατάρτισης του προϋπολογισμού 2007 έγινε εκτίμηση των ανωτέρω εσόδων και το κατ’ εκτίμηση ποσό ελήφθη υπόψη όταν η αρμόδια για τον προϋπολογισμό αρχή ενέκρινε τις πιστώσεις του προϋπολογισμού 2007. Συγκεκριμένα:

- οι εισπράξεις από την εισφορά επί του γάλακτος εκτιμήθηκαν σε 349,0 εκατομμύρια ευρώ και ελήφθησαν υπόψη με τη μείωση των πιστώσεων που ζητήθηκαν για τον τομέα του γάλακτος και των γαλακτοκομικών προϊόντων, στον οποίο η αρμόδια για τον προϋπολογισμό αρχή διέθεσε ποσό ύψους 587,0 εκατομμυρίων ευρώ,

- οι εισπράξεις από τα αποσπασθέντα ποσά εκκαθάρισης συμμόρφωσης και από τις παρατυπίες εκτιμήθηκαν σε 568,0 εκατομμύρια ευρώ και 70,0 εκατομμύρια ευρώ, αντιστοίχως. Το συνολικό ποσό των 638,0 εκατομμυρίων ευρώ ελήφθη υπόψη με τη μείωση των πιστώσεων που ζητήθηκαν για το καθεστώς ενιαίας ενίσχυσης, για το οποίο η αρμόδια για τον προϋπολογισμό αρχή διέθεσε ποσό ύψους 27 918,0 εκατομμυρίων ευρώ.

Ο συνημμένος στο παράρτημα πίνακας εμφαίνει την εκτέλεση του λογαριασμού εσόδων ειδικού προορισμού για τον οποίο συγκεντρώθηκε ποσό ύψους 1 148,6 εκατομμυρίων ευρώ έως τις 30 Σεπτεμβρίου 2007. Συγκεκριμένα:

- από την εισφορά επί του γάλακτος συγκεντρώθηκε ποσό περίπου 363,3 εκατομμυρίων ευρώ σε σύγκριση με την αρχική εκτίμηση των 349,0 εκατομμυρίων ευρώ,

- τα αποσπασθέντα ποσά εκκαθάρισης συμμόρφωσης ανήλθαν σε περίπου 557,8 εκατομμύρια ευρώ, και

- οι εισπράξεις από τις παρατυπίες ανήλθαν σε περίπου 227,6 εκατομμύρια ευρώ, με συμπληρωματικά ποσά αναμενόμενα έως τα τέλη της χρήσης.

Σύμφωνα με τους ισχύοντες κανόνες, τα έσοδα αυτά μπορούν να χρησιμοποιηθούν, εν όλω ή εν μέρει, για να καλύψουν τη χρηματοδότηση των δαπανών του ΕΓΤΕ εάν οι πιστώσεις του προϋπολογισμού που χορηγούνται από την αρμόδια για τον προϋπολογισμό αρχή δεν φθάνουν να χρηματοδοτήσουν τις πραγματοποιούμενες δαπάνες από τα κράτη μέλη. Σε περίπτωση που δεν χρησιμοποιείται το σύνολο ή μέρος των ανωτέρω εσόδων, τότε το ποσό αυτό θα μεταφερθεί αυτόματα στην επόμενη χρήση.

Συνεκτιμώντας την αναμενόμενη υστέρηση απορρόφησης των πιστώσεων του προϋπολογισμού 2007, υπό τις περιστάσεις αυτές το σύνολο των διατιθέμενων στο ΕΓΤΕ εσόδων θα μεταφερθεί στη χρήση 2008 και θα χρησιμοποιηθεί για την κάλυψη των αναμενόμενων τότε αναγκών του προϋπολογισμού.

3. Ταμείο αναδιάρθρωσης στον τομέα της ζάχαρης

Τα προσωρινά ποσά αναδιάρθρωσης στον τομέα της ζάχαρης τυγχάνουν μεταχείρισης ως έσοδα ειδικού προορισμού με σκοπό τη χρηματοδότηση της ενίσχυσης στην αναδιάρθρωση του τομέα της ζάχαρης και άλλων ενισχύσεων που προβλέπονται στο Ταμείο Αναδιάρθρωσης. Για την περίοδο εμπορίας 2006/2007, τα ανωτέρω ποσά αφορούν ποσοτικές ποσοστώσεις ζάχαρης, σιροπιού ινουλίνης και ισογλυκόζης που ευρίσκονται στην κατοχή εμπορευόμενων και πρόκειται να συλλεγούν και να πληρωθούν από τα κράτη μέλη στο Ταμείο σε δύο δόσεις, με αντίστοιχες προθεσμίες 31 Μαρτίου και 30 Νοεμβρίου 2007. Έως τα τέλη Μαρτίου, τα κράτη μέλη είχαν καταβάλει στο λογαριασμό εσόδων ειδικού προορισμού την πρώτη δόση των οφειλόμενων ποσών αναδιάρθρωσης που ανερχόταν σε περίπου 1 287,2 εκατομμύρια ευρώ. Αφού κατέβαλαν περίπου 398,7 εκατομμύρια ευρώ για ενισχύσεις στον αναδιαρθρωμένο κλάδο ζάχαρης, τα κράτη μέλη δήλωσαν, τον Σεπτέμβριο 2007, ποσό ύψους περίπου 152,7 εκατομμυρίων ευρώ για καταβολή ενισχύσεων διαφοροποίησης καθώς και ενισχύσεων σε ζαχαρουργεία. Ως εκ τούτου, οι συνολικές πληρωμές από το Ταμείο ανήλθαν, στις 30 Σεπτεμβρίου 2007, σε 551,4 εκατομμύρια ευρώ.

Οι πληρωμές αυτές θα χρηματοδοτηθούν από τον αντίστοιχο λογαριασμό εσόδων ειδικού προορισμού, ενώ το υπόλοιπο ύψους 735,9 εκατομμυρίων ευρώ θα μεταφερθεί στη χρήση 2008 ώστε να καλυφθούν μελλοντικές πληρωμές για αναδιάρθρωση και άλλες ενισχύσεις.

4. Σχόλια για την εκτελεση του προϋπολογισμου 2007

Κατωτέρω ακολουθούν σύντομα σχόλια για τους λόγους εμφάνισης των σημαντικότερων αποκλίσεων μεταξύ του πραγματικού και του αναμενόμενου επιπέδου εκτέλεσης ορισμένων τομέων του προϋπολογισμού 2007.

4.1. Νομισματικοί παράγοντες

Στο επίπεδο των δαπανών που πραγματοποιήθηκαν κατά την προαναφερθείσα περίοδο λαμβάνεται υπόψη η εξέλιξη της ισοτιμίας δολαρίου ΗΠΑ/ευρώ. Για μεγάλο μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και ορισμένων εσωτερικών ενισχύσεων, όπως η ενίσχυση στο βαμβάκι, οι δαπάνες επηρεάζονται από την πορεία της ισοτιμίας ευρώ/δολαρίου.

Σύμφωνα με το άρθρο 21 του κανονισμού (EΚ) αριθ. 1290/2005, ο προϋπολογισμός που εγκρίθηκε από την αρμόδια για τον προϋπολογισμό αρχή καταρτίστηκε με βάση τη μέση ισοτιμία 1 ευρώ = 1,27 $ για το διάστημα Ιουλίου-Σεπτεμβρίου 2006. Σημειωτέον ότι για το διάστημα από την 1η Αυγούστου 2006 έως τις 31 Ιουλίου 2007 η μέση ισοτιμία ήταν περίπου 1 ευρώ = 1,31 $, δηλαδή 3,1% πάνω από την ισοτιμία που χρησιμοποιήθηκε για την κατάρτιση του προϋπολογισμού 2007.

4.2. Αγοραίοι παράγοντες

4.2.1. Σιτηρά (– 527,0 εκατομμύρια ευρώ)

Οι εξαιρετικά ευνοϊκές εσωτερικές και εξωτερικές συνθήκες που επικράτησαν στην αγορά σιτηρών και οι προκύπτουσες υψηλότερες τιμές στην εσωτερική και την παγκόσμια αγορά είχαν ως αποτέλεσμα:

- χαμηλότερες αγορές και υψηλότερες πωλήσεις σιτηρών από τη δημόσια αποθεματοποίηση, που θα αποφέρουν σημαντικό καθαρό κέρδος έως το τέλος της χρήσης· και

- χαμηλότερες δαπάνες για επιστροφές κατά την εξαγωγή, καθώς στο πλείστο της χρήσης έχει ορισθεί μηδενική επιστροφή, με συνέπεια, τοιουτοτρόπως, εξοικονόμηση δαπανών του εν λόγω καθεστώτος σε σύγκριση με τις πιστώσεις του προϋπολογισμού.

Ως εκ τούτου, συνολικά για τον τομέα, θα υστερήσει σημαντικά η απορρόφηση των πιστώσεων του προϋπολογισμού 2007.

4.2.2. Επιστροφές για προϊόντα εκτός παραρτήματος Ι (– 107,7 εκατομμύρια ευρώ)

Αναμένεται ότι τα κράτη μέλη θα υποβληθούν σε λιγότερες δαπάνες για επιστροφές κατά την εξαγωγή μεταποιημένων γεωργικών προϊόντων λόγω των συνολικών γενικώς χαμηλότερων επιπέδων των επιστροφών κατά την εξαγωγή για τα διάφορα σχετικά προϊόντα. Και σε αυτόν τον τομέα θα υστερήσει σημαντικά η απορρόφηση των πιστώσεων του προϋπολογισμού 2007.

4.2.3. Ζάχαρη (+ 125,9 εκατομμύρια ευρώ)

Η τρέχουσα υπέρβαση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται κατά κύριο λόγο στις αυξημένες δαπάνες στις οποίες υποβάλλονται τα οικεία κράτη μέλη για επιστροφές κατά την εξαγωγή, καθώς οι ποσότητες εξαγόμενης ζάχαρης, τόσο της διακινούμενης στην ελεύθερη αγορά όσο και της προερχόμενης από δημόσια αποθεματοποίηση, ήσαν πολύ μεγαλύτερες σε σύγκριση με τις παραδοχές που έγιναν κατά την κατάρτιση του προϋπολογισμού 2007.

4.2.4. Οπωροκηπευτικά (– 77,7 εκατομμύρια ευρώ)

Η τρέχουσα υστέρηση απορρόφησης των πιστώσεων του προϋπολογισμού σε σύγκριση με το επίπεδο του δείκτη οφείλεται πρωτίστως στις μικρότερες ποσότητες ντομάτας για την οποία εισπράχθηκε μέχρι τώρα ενίσχυση μεταποίησης. Επιπλέον, ο ρυθμός ανάληψης κεφαλαίων από τα επιχειρησιακά ταμεία για οργανώσεις παραγωγών είναι βραδύτερος σε σύγκριση με το αντίστοιχο επίπεδο του δείκτη.

4.2.5. Γάλα και γαλακτοκομικά προϊόντα (+ 56,1 εκατομμύρια ευρώ)

Οι πιστώσεις του προϋπολογισμού, σε σύγκριση με το επίπεδο του δείκτη, εμφανίζουν στις 30 Σεπτεμβρίου 2007 υπέρβαση απορρόφησης.

Θα πρέπει να επισημανθεί ότι η ανωτέρω υπέρβαση απορρόφησης των πιστώσεων σε σύγκριση με το επίπεδο του δείκτη οφείλεται σε τεχνικούς λόγους επειδή, αρχής γενομένης με τον προϋπολογισμό 2007, τα έσοδα από την εισφορά επί του γάλακτος, που υπολογίσθηκαν κατ’ εκτίμηση αρχικώς σε 349,0 εκατομμύρια ευρώ, τυγχάνουν χωριστής μεταχείρισης ως έσοδο ειδικού προορισμού διατιθέμενο στο ΕΓΤΕ. Τα κονδύλια του προϋπολογισμού 2007 που ζητήθηκαν και δόθηκαν από την αρμόδια για τον προϋπολογισμό αρχή για τον εν λόγω τομέα δεν περιλάμβαναν τα έσοδα αυτά και επομένως ο δείκτης εφαρμόζεται σε πιστώσεις που ήσαν χαμηλότερες κατά το ανωτέρω ποσό. Αυτός είναι ο λόγος για τον οποίο η τρέχουσα εκτέλεση του προϋπολογισμού δείχνει ότι θα σημειωθεί υπέρβαση έως τα τέλη της χρήσης.

Αν ληφθούν υπόψη τα έσοδα από την εισφορά επί του γάλακτος τα οποία αρχικώς προβλεπόταν να διατεθούν στο γαλακτοκομικό τομέα, θα προέκυπτε υστέρηση απορρόφησης ύψους – 282,1 εκατομμυρίων ευρώ για τον τομέα αυτό.

4.3. Άμεσες ενισχύσεις (+ 101,8 εκατομμύρια ευρώ)

Τα κράτη μέλη υποβλήθηκαν σε δαπάνες υψηλότερες από τα προβλεφθέντα κονδύλια κατά την κατάρτιση του προϋπολογισμού 2007, τόσο για τις ενιαίες πληρωμές, όσο και για τα υπόλοιπα καθεστώτα άμεσων ενισχύσεων.

Επιδιώκοντας να κατοχυρώσουν την εκτέλεση του προϋπολογισμού για ορισμένα καθεστώτα άμεσων ενισχύσεων, οι υπηρεσίες της Επιτροπής ήλθαν σε επαφή με ορισμένα κράτη μέλη ώστε να εκτιμήσουν ενδεικτικώς τις προθέσεις των κρατών ως προς τις πληρωμές στο πλαίσιο αυτών των καθεστώτων κατά το χρονικό διάστημα έως τα τέλη της χρήσης. Με βάση τις ληφθείσες από τα ανωτέρω κράτη μέλη πληροφορίες, οι προβλεπόμενες δαπάνες έως τα τέλη Οκτωβρίου, πρωτίστως για το καθεστώς ενιαίων πληρωμών, αναμένεται να υπερβούν το ύψος των κονδυλίων του υπόψη καθεστώτος κατά περίπου 1,0%, δηλαδή αναμένεται να σημειωθεί υπέρβαση εκτέλεσης ύψους περίπου 300,0 εκατομμυρίων ευρώ έως τα τέλη της χρήσης.

Αν ληφθούν υπόψη τα έσοδα από την εκκαθάριση συμμόρφωσης και από παρατυπίες που αρχικώς προβλεπόταν να διατεθούν στο καθεστώς ενιαίας πληρωμής, θα προέκυπτε για το κεφάλαιο των άμεσων ενισχύσεων στις 30 Σεπτεμβρίου 2007 υστέρηση απορρόφησης ύψους – 536,0 εκατομμυρίων ευρώ.

4.4. Λογιστικός έλεγχος των γεωργικών δαπανών

4.4.1. Λογιστική εκκαθάριση των λογαριασμών προηγούμενων χρήσεων (+ 91,7 εκατομμύρια ευρώ)

Η Επιτροπή έχει εκδώσει όλες τις αποφάσεις εκκαθάρισης λογαριασμών που αναμένεται να εκτελεσθούν έως τα τέλη της τρέχουσας χρήσης. Το καθαρό ποσό που αποσπάστηκε μέσω των επιβαλλόμενων με τις εν λόγω αποφάσεις διορθώσεων έφθασε στις 30 Σεπτεμβρίου 2007 σε περίπου – 74.7 εκατομμύρια ευρώ. Το ποσό αυτό συγκρινόμενο με εκείνο των – 178,0 εκατομμυρίων ευρώ, το οποίο ενεγράφη στον προϋπολογισμό 2007, συνεπάγεται υστέρηση απορρόφησης των πιστώσεων του προϋπολογισμού. Μέχρι τα τέλη της χρήσης 2007 θα πρέπει να καλυφθεί αυτό το αναμενόμενο έλλειμμα αποσπώμενων ποσών και θα οδηγήσει σε αντίστοιχη αύξηση δαπανών του ΕΓΤΕ.

5. Συμπεράσματα

Οι ευνοϊκές συνθήκες στην εσωτερική και την εξωτερική αγορά, που υπήρξαν το χαρακτηριστικό της χρήσης 2007, οδήγησαν σε εξαιρετικά υψηλές τιμές, ειδικώς στις αγορές σιτηρών και γαλακτοκομικών προϊόντων. Η προκύψασα εκποίηση των αποθεμάτων αντίστοιχων προϊόντων σε δημόσια αποθεματοποίηση και τα χαμηλότερα επίπεδα των επιστροφών κατά την εξαγωγή οδήγησαν σε εξοικονόμηση δαπανών του ΕΓΤΕ, κυρίως στις ανωτέρω αγορές. Οι μεγαλύτερες εξάλλου ποσότητες εξαγόμενης ζάχαρης οδήγησαν σε υψηλότερες δαπάνες για επιστροφές κατά την εξαγωγή ζάχαρης. Ως καθαρό αποτέλεσμα, σημειώθηκε υστέρηση απορρόφησης των πιστώσεων του προϋπολογισμού 2007 για μέτρα παρέμβασης στην αγορά. Η εν λόγω υστέρηση εκτέλεσης αντισταθμίζεται εν μέρει από τις αναμενόμενες, στα τέλη της χρήσης, υψηλότερες δαπάνες για άμεσες ενισχύσεις και για την κάλυψη του αναμενόμενου ελλείμματος αποσπώμενων ποσών στο πλαίσιο της διαδικασίας εκκαθάρισης λογαριασμών. Κατά την παρούσα χρονική στιγμή, η συνολική υστέρηση απορρόφησης των πιστώσεων του προϋπολογισμού 2007 ανέρχεται κατ’εκτίμηση σε 400,0 εκατομμύρια ευρώ. Συνεπεία τούτου, το πλήρες ποσό των διατεθέντων στο ΕΓΤΕ εσόδων κατά το 2007 θα μεταφερθεί στη χρήση 2008, ώστε να καλυφθούν οι ανάγκες του προϋπολογισμού της χρήσης.

ΠΑΡΑΡΤΗΜΑ

[pic]

[1] ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).